Document ID: 32009R0020

UREDBA KOMISIJE (ES) št. 20/2009
z dne 13. januarja 2009
o sprejetju specifikacij priložnostnega modula za leto 2010 o usklajevanju poklicnega in družinskega življenja, predvidenega z Uredbo Sveta (ES) št. 577/98
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 577/98 z dne 9. marca 1998 o organizaciji vzorčne raziskave delovne sile v Skupnosti (1) in zlasti člena 4(2) Uredbe,
ob upoštevanju naslednjega:
(1)
Uredba Komisije (ES) št. 365/2008 z dne 23. aprila 2008 o sprejetju programa priložnostnih modulov, ki zajemajo leta 2010, 2011 in 2012, za vzorčno raziskavo delovne sile, predvideno z Uredbo Sveta (ES) št. 577/98 (2), vsebuje priložnostni modul za usklajevanje poklicnega in družinskega življenja.
(2)
Odločba Sveta 2008/618/ES z dne 15. julija 2008 o smernicah za politike zaposlovanja držav članic (3), Načrt za enakost med ženskami in moškimi (4) Evropske komisije in Evropski pakt za enakost med spoloma (5) države članice spodbujajo, da sprejmejo ukrepe za boljše ravnotežje med poklicnim in družinskim življenjem za vse, kar zadeva varstvo otrok, oskrbo drugih vzdrževanih oseb in spodbujanje starševskega dopusta tako za ženske kot za moške. Zato je za spremljanje napredka pri doseganju ciljev evropske strategije zaposlovanja in merjenje učinka novejših politik na tem področju potreben izčrpen in primerljiv niz podatkov o usklajevanju poklicnega in družinskega življenja.
(3)
Ukrepi, predvideni s to uredbo, so v skladu z mnenjem Odbora za statistični program -
SPREJELA NASLEDNJO UREDBO:
Člen 1
Podroben seznam podatkov, ki jih je treba zbrati v letu 2010 v okviru priložnostnega modula o usklajevanju poklicnega in družinskega življenja, je opredeljen v Prilogi.
Člen 2
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 13. januarja 2009

Labels: 12
0
9